Usus litterarum receptus est propter memoriam rerum: inde est quod ea que in futurum rata et inconcussa esse decernimus, litterarum memorie commendamus. Quamobrem ego Hugo, dux Burgundie et ego Guido, comes Nivernensis, per presentem cartam notificamus, tam presentibus quam futuris, pacem quam invicem fecimus et formam pacis quam firmamus. Ego siquidem Guido, comes Nivernensis, in hominium ducis veni, et ego Hugo, dux in dominium redii, sicut feoda mea requirunt, quæ comes pro patre suo et pro uxore sua de me tenere debet. Hoc autem dicimus, quamquam pro feodo uxoris suæ comes de feodo homo meus ligius erit, salva ligitate domni regis; et, si forte feoda in hæredes dividerentur, qui terram matris haberet, ligius esset. Ego autem Guido, Nivernensis comes, juravi et Hugo dux idem, quamdiu ad justiciam mihi per te ipsum steteris in locis antique consuetudinis, sicut feoda requirunt; tibi aut terræ tuæ nequaquam malefaciam. Quando quidem aliquo casu de hoc ipso lis oborta fuerit, supra quatuor personas litis contentio terminanda poneretur, videlicet supra Ansericum de Monteregali et super Hugonem de Monte-Sancti-Johannis, homines nostros, et super abbatem Cistercii et abbatem Clarevallis, in hunc modum; quod de iis qui laici sunt jurabunt et qui abbates sunt in verbo veritatis promittent, quod controversiam litis secundum rationem moderabunt. Itemque, si forte fortuito isti quatuor inter se discordaverint, quandiu in curia domini regis mei dux ad justiciam steteris, sit in curia domini Henrici, sopita tamen contentione que est inter me et comitem Henricum, sicut predictum est tibi dux aut terre tue malum non faciam. Si vero hoc ordine lis oborta composita non fuerit, ad cartas nostras recurreretur et secundum tenorem cartarum, remota omni contentione, lis ex integro pacificabitur et si nec sic lis posset pacificari, donec transactis quadraginta diebus post diffidentiam tibi dux vel terre tue malum non faciam. Hec omnia, sicut hic continentur; ex parte mea ego Guido, comes, juravi et perinde de duobus millibus marcis argenti obsides posui, dominisque Lingonensium, Eduensium, Autissiodorensium, Nivernensium episcopis precepi, quod si predictam formam pacis non tenerem, de me et terra mea justiciam ecclesiasticam facerent. Ego quoque Hugo, dux, hanc formam pacis, sicut tu mihi, ita et ego tibi, ad majorem dilectionis tenorem, pro honore et reverentia tui, comes, ex integro juravi, excepto quod obsides perinde non posui, nec justiciam ecclesiasticam de me aut de terra mea fieri precepi. Statutum est etiam quod firmitates de Argenteolo, de Sancto-Cyrico, de Barreio et quicquid firmitatis factum fuerat in vado vel circa vadum Virzeliaci, in tempore abbatis Gerardi, omnino diruantur, ita quod in eis nulla penitus defensionis remaneat machina, nec deinceps alicubi reedificentur. Et sciendum quod sacramentum vicissim fecimus, tam pro nobis quam pro hominibus et coadjutoribus nostris, et extraneos malefactores neutri nostrum in terram alterius vel suorum transire patietur. De hac tandem pacis forma inter nos inviolabiliter tenenda pari assensu in invicem nobis responsales posuimus, dominum scilicet Karolum, regem; dominum W., archiepiscopum Senonensem; Henricum, comitem Trecensem; Theobaldum, comitem Blesensem. Et ut hoc ratum et inconcussum in futurum habeatur, testimonio sigillorum nostrorum presentem cartam muniri fecimus. Hec autem pacis concordia facta est per manum Humberti, Bellijoci domini, prudentissimi viri, et in presentia multorum quorum nomina subscripta sunt. Hujus rei testes sunt: Galterus, Lingonensis episcopus; Bernardus, Nivernensis episcopus; Theobaldus, Nivernensis decanus; Ansericus de Monteregali; Gerardus de Reun; Guido de Vergiaco; Hugo de Monte-Sancti-Johannis; Nargodus de Thoci; Stephanus de Petra-Pertusa; Chaldero de Ferreia; Gibaudus de Sancto-Verano; Renaudus de Marchia; Hugo de Petra-Pertusa; Petrus de Corcum. Actum est apud Belnam castrum, anno ab Incarnatione Domini Mº Cº LXXº IVº.